Broj: 711-I-609-M-5/19-03-11

Zagreb, 25. siječnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mirka Duspare, gradonačelnika Grada Slavonskog Broda,** na 36. sjednici, održanoj 25. siječnja 2019.g., daje sljedeće

**MIŠLJENJE**

**Nema zapreke, u smislu odredbi ZSSI-a, da se sin dužnosnika Mirka Duspare, gradonačelnika Grada Slavonskog Broda, zaposli u Javnoj vatrogasnoj postrojbi Grada Slavonskog Broda, na temelju Natječaja za prijem u radni odnos na neodređeno vrijeme uz uvjet probnog rada od 6 mjeseci - jedan vatrogasac serviser vatrogasnih aparata i jedan vatrogasac („Narodne novine“ 116/2018.). Navedena okolnost ne predstavlja sukob interesa dužnosnika Mirka Duspare u konkretnom slučaju s obzirom da je po predmetnom Natječaju postupak provelo Povjerenstvo za provedbu postupka natječaja za prijam u radni odnos na neodređeno vrijeme koje je potom, na temelju ostvarenih rezultata na testiranjima, predložilo zapovjedniku Javne vatrogasne postrojbe i Upravnom vijeću navedenog kandidata za sklapanje ugovora o radu na neodređeno, a iz prikupljenih podataka i dokumentacije ne proizlazi da je dužnosnik Mirko Duspara sudjelovao u provođenju predmetnog natječaja.**

Obrazloženje

Zahtjev za davanjem mišljenja Povjerenstva podnio je dužnosnik Mirko Duspara, gradonačelnik Grada Slavonskog Broda. U knjigama ulazne pošte zahtjev je zaprimljen pod poslovnim brojem: 711-U-369-M-5/19-01-2, dana 16. siječnja 2019.g., povodom kojeg se vodi predmet broj M-5/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Mirko Duspara povodom obnašanja dužnosti gradonačelnika Grada Slavonskog Broda, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da se njegov sin ……………… prijavio na natječaj za prijem u radni odnos Javne vatrogasne postrojbe Grada Slavonskog Broda. Grad Slavonski Brod osnivač je Javne vatrogasne postrojbe, a istu predstavlja i zastupa zapovjednik vatrogasne postrojbe, dok poslove upravljanja obavlja Upravno vijeće, Na oredmetni natječaj prijavilo se šest kandidata, četiri su ispunjavala formalne uvjete te su pozvana na testiranje. Pozivu za testiranje u konačnici su se odazvala samo dva kandidata. Slijedom navedenog dužnosnik traži mišljenje Povjerenstva. U prilogu zahtjeva dostavlja se relevantna dokumentacija.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa definiran je kao situacija u kojoj privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da se srodnici po krvi u uspravnoj lozi smatraju članovima obitelji dužnosnika u smislu tog Zakona. Stavkom 5. istog članka propisano je da su članovi obitelji dužnosnika s dužnosnikom povezane osobe u smislu istog Zakona. Na temelju navedenih odredbi, sin dužnosnika, kao član obitelji dužnosnika, s dužnosnikom povezana osoba.

Člankom 5. ZSSI-a, propisana su načela djelovanja dužnosnika. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristarno čuvajući vlastitu vjerodostojnost i dostojanstvo povjerene im dužnosti te povjerenje građana te ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. ZSSI-a propisana su zabranjena djelovanja dužnosnika. Između ostalog, točkom e) navedenog članka propisano da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Uvidom u podatke sudskog registra Trgovačkog suda u Osijeku – Stalna služba u Slavonskom Brodu utvrđeno je da je pod matičnim brojem subjekta MBS: 050031657 upisana Javna vatrogasna postrojba Grada Slavonskog Broda, OIB: 68482278640, pravni oblik – ustanov (u daljnjem tekstu: JVP). Kao jedini osnivač/član društva upisan je Grad Slavonski Brod, dok je kako osoba ovlaštena za zastupanje upisan Ivan Vuleta, zapovjednik - zastupa ustanovu samostalno i pojedinačno.

Uvidom u Statut JVP utvrđeno je kako je JVP javna ustanova jedinice lokalne smouprave, koja u okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe. JVP predstavlja i zatupa ravnatelj JVP. Do imenovanja ravnatelja, JVP predstavlja i zastupa zapovjednik vatrogasne postrojbe. Zapovjednik vatrogasne postrojbe ima sve ovlasti u pravnom prometu u sklopu djelatnosti upisanih u sudski registar osim nastupati kao druga ugovorna strana. JVP upravlja Upravno vijeće, koje ima pet članova. Četiri su iz reda građana, a jedan je iz redova zaposlenika postrojbe. Članove upravnog vijeća iemuje gradonačelnik na način propisan svojim općim aktom. Zapovjednika vatrogasne postrojbe imenuje i razrješava gradonačelnik na prijedlog Upravnog vijeća.

U prilogu zahtjeva dostavljen je i Pravilnik o postupku odabira kandidata za vatrogasne poslove u JVP (u daljnjem tekstu: Pravilnik). Sukladno navedenom Pravilniku prijam novih radnika u JVP provodi se putem javnog natječaja, odnosno oglasa ako posebnim zakonom nije drugačije propisano. Postupak pregledavanja dokumentacije i testiranje kandidata obavlja tročlano povjerenstvo za provedbu natječaja koje imenuje poslodavac. Pravilnikom je dalje propisan način testiranja kandidata na natječaju. Nakon testiranja povjerenstvo utvrđuje rang listu kandidata prema ukupnom ostavarenom broju bodova te izvješće o provedenom postupku i rang listu kandidata dostavlja Uprvanom vijeću JVP, koje vrši izbor kandidata. Za izabranog kandidata Upravno vijeće donosi Odluku o izboru, odnosno sklapanju ugovora o radu.

Povjerenstvo je izvršilo uvid i u Pravnik o unutarnjoj organizaciji i sistematizaciji radnih mjesta u JVPm kojim je između ostalog propisano i radno mjesto vatrogasac serviser - vatrogasnih aparata (4 izvršitelja), kao i vatrogasac (11 izvršitelja). Navedeni Pravilnik donesen je 2, srpnja 2014.g., a stupio na snagu 9. srpnja 2014.g.

Uvidom u ostalu dokumentaciju utvrđeno je kako je Upravno vijeće JVP 12. prosinca 2018.g. donijelo odluku o objavljivanju oglasa za prijem u radni odnos na neodređeno vrijeme za 1 vatrogasca i 1 vatrogasca servisera vatrogasnih aparata. Istog dana donesena je i Odluka o imenovanju Povjerenstva za provedbu postupka natječaja za prijam u radni odnos na neodređeno vrijeme. Navedene odluke potpisao je predsjendik Upravnog vijeća JVP.

Natječaj za prijem u radni odnos na neodređeno vrijeme uz uvjet probnog rada od 6 mjeseci - jedan vatrogasac serviser vatrogasnih aparata i jedan vatrogasac objavljen je u „Narodnim novinama“ 116/2018.

Uvidom u natječajnu dokumentaciju utvrđeno je kako se na predmetni natječaj prijavilo 6 osoba u zakonskom roku. 5 prijava za radno mjesto vatrogasac i 1 prijava za radno mjesto vatrogasac serviser vatrogasnih aparata. Nakon pregleda prijava Povjerenstvo za prijem u radni odnos zaključilo je da se na testiranje pozpvu 4 kandidata, koja su ispunili sve natječajem tražene uvjete. Dokumentaciji pliležu i predmetni pozivi na testiranje, kao i potvrde o dostavi poziva. Na testiranje su pristupila dva kandidata, jedan za radno mjesto vatrogasac i jedan za radno mjesto vatrogasac serviser vatrogasnih aparata. Nakon provedenog testiranja i temeljem ostvarenih rezultata Povjerenstvo za prijem u radni odnos dostavilo je izvješće o provedenom postupku testiranja i rang listu te predložilo zapovjedniku i Upravnom vijeću JVP sklapanje ugovora o radu na neodređeno vrijeme sa kandidatom …………….. na radno mjesto vatrogasac i …………………… na radno mjesto vatrogasac serviser vatrogasnih aparata.

Povjerenstvo tumači kako odredbama ZSSI-a nije propisana izričita zabrana da ustanova koju je osnovala jedinica lokalne samouprave u kojoj dužnosnik obnaša dužnost, primi u radni odnos člana obitelji dužnosnika.

Iz prikupljenih podataka i dokumentacije utvrđeno je kako je za provedbu predmetnog natječaja imenovano posebno povjerenstvo, koje je nakon razmatranja prijava kandidata koji ispunjavaju uvjete natječaja i obavljenog testiranja dalo prijedlog zapovjedniku i Upravnom vijeću JVP da se sa sinom dužnosnika Mirka Duspare sklopi ugovor o radu na neodređeno vrijeme. Ugovor o radu će po odluci Upravnog vijeća sklopiti osoba ovlašetna na zastupanje JVP. Dakle, provedenom postupku utvrđeno je kako je za zapošljavanje proveden natječajni postupak te kako dužnosnik Mirko Duspara, kao gradonačelnik Grada Slavonskog Broda, ni na koji način u njemu nije sudjelovao.

Stoga je Pivjeresntvo mišljenja kako nema zapreke, u smislu odredbi ZSSI-a, da se sin dužnosnika Mirka Duspare, gradonačelnika Grada Slavonskog Broda, zaposli u Javnoj vatrogasnoj postrojbi Grada Slavonskog Broda, na temelju Natječaja za prijem u radni odnos na neodređeno vrijeme uz uvjet probnog rada od 6 mjeseci - jedan vatrogasac serviser vatrogasnih aparata i jedan vatrogasac („Narodne novine“ 116/2018.) te da navedena okolnost ne predstavlja sukob interesa dužnosnika Mirka Duspare u konkretnom slučaju.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mirko Duspara, elektroničkom dostavom
2. Objava na internetskoj stranici Povjerenstva
3. Pismohrana